OMUKAZI ansuulidde omwana n’agenda n’abasajja Nze Stanely Kabagambe, mbeera Ndeeba mu Nsiike Zooni.
Mu kiseera kino ndi mu buzibu bw’otolabanga kubanga omukazi gwe nnafuna, buli lw’azaala omwana amunsuulira n’agenda mu basajja be.
Maama w’abaana ono twasisinkana mu 2002 e Namasuba ne tutandika omukwano. Ku ntandikwa yankweka empisa ze ez’obwenzi era ne ndowooza nti nfunye omukazi anandabirira obulamu bwange bwonna.
Wabula bwe nnamutwala awaka n’atandiika okuggyayo obuze bwe bwonna. Basajja bannange, omukazi omwenzi tayagalika, era owange ky’antuusizzaako ndifa nkirojja.
Ng’oggyeeko obwenzi mukazi muyombi ate nga mujoozi lukulwe. Kati ntya n’okunsiiga siriimu era eby’omukwano naye ndabika mbisazizzaamu.
Mwanamuwala ono Cissy yafuna olubuto mu 2004 era n’anzaalira omwana muwala. Nnacacanca kuba ono ye yali omwana wange asooka, wabula ekyanzigya enviiri ku mutwe kwe kunsuulira omwana omuwere n’anoba.
Nnatoba n’omwana ono ne mmukuza era yakomawo mu 2009 ng’omwana akuze. Okuva olwo naye ng’atera okwesuulamu jjulume n’anoba, kye nsuubira nti abadde abeera mu basajja balala.
Mu kiseera kino tubadde n’omwana omulenzi ng’ono ate gwe yansuulidde n’atwalamu omuwala omukulu gwe yasanga nkuzizza.
Bang’ambye nti omuwala aliko omusajja gwe yamugabidde, olwo kwe kundekera bbebi, kyokka we bituuse naye simwekakasa.
Ekizibu ky’omukyala ono gwe mwenge gwe yagaana okwesonyiwa era agunywa tabalirira na baana be bwe banaabeera. Kyenkana awaka nze nnafuuka omukyala anti nze nfumba.
Bw’akomawo ng’ava mu myenge gye atandikira mu kuyomba. Mu butuufu omukwano gwa Cissy tegwegombesa.
Ate kye nnamulabako alina eggwiiso kubanga bwe siba na ssente ng’agenda, wabula agera nninamu eziwera olwo ng’akomawo.
Alina amagezi g’ayagala okuwa Kabagambe wandiika ekigambo MAGEZI ozzeeko obubaka bwo oweereze ku 8338.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn